Voe tokkiisa! Helsingissä ja Kuopiossa luetaan parkkikiekkoa eri tavoilla – Autoliitto: "Tulkinnanvaraisuus on kestämätöntä"

Tieliikennelain epäselvyyksien takia jollakin paikkakunnalla sallittu toimintatapa johtaa toisella paikkakunnalla pysäköintivirhemaksuun. Arkisto / Päivi Tuovinen

toimitus

Tieliikennelain epäselvyyksien takia jollakin paikkakunnalla sallittu toimintatapa johtaa toisella paikkakunnalla pysäköintivirhemaksuun. Esimerkiksi tulkinnat pysäköintikiekon käytöstä vaihtelevat. Ensi kesänä voimaan astuvassa uudessa tieliikennelaissa näitä epäselvyyksiä ei ole korjattu, tiedottaa Autoliitto.

Pysäköintikiekon käyttöön liittyvä lainsäädäntö ei ole yksiselitteinen, minkä takia sitä tulkitaan eri puolilla Suomea eri tavoin. Lisäksi yksityisen pysäköinninvalvonnan linjaukset saattavat erota myös saman kaupungin pysäköinninvalvonnan linjauksista. Näin ei tietenkään saisi olla, vaan koko maassa tulisi noudattaa yhtenäistä lainsäädännössä tarkasti määriteltävää käytäntöä.

Autoliitto selvitti asiaa pyytämällä eri paikkakuntien pysäköinninvalvonnalta vastausta siihen, kuinka nämä tulkitsevat kahta esimerkkitapausta alueella, jossa on kiekonkäyttövelvollisuus arkisin kello 8–17 ja sallittu pysäköintiaika kiekolla 4 tuntia. Auto pysäköidään arkipäivänä, jota myös seuraa arkipäivä.

Ensimmäinen esimerkkitapaus oli seuraava: Jos auto pysäköidään kiekonkäyttövelvollisuuden ulkopuolella esimerkiksi kello 19.05 ja kiekkoon laitetaan ajaksi 19.30, mihin asti pysäköintiä saa jatkaa?

Toinen tapaus oli seuraava: Jos auto pysäköidään kello 15.45, jolloin kiekkoon merkitään kello 16, mihin asti pysäköintiä saa jatkaa?

Helsingin, Espoon, Vantaan, Jyväskylän, Turun ja Tampereen pysäköinninvalvonnassa lakia tulkitaan niin, että kummassakin tapauksessa saa pysäköidä seuraavana päivänä kello 12:een saakka. Eli neljän tunnin määräaika lähtee alusta aamulla kello 8 kiekonkäyttövelvoitteen alkaessa.

Joensuun ja Kuopion pysäköinninvalvonta oli ensimmäisen esimerkin osalta samoilla linjoilla. Toisessa esimerkissä pysäköinti saa kuitenkin näiden paikkakuntien tulkinnan mukaan jatkua vain seuraavaan päivään kello 11:een saakka. Yksi tunti pysäköintiajasta on siis käytetty jo edellisenä päivänä.

Oulussakin ensimmäistä esimerkkitapausta tulkitaan muiden paikkakuntien tavoin. Toisen esimerkin tulkinta poikkeaa muista paikkakunnista. Oulun pysäköinninvalvonnasta ilmoitettiin, että todennäköisimmän tulkinnan mukaan pysäköintiaika päättyy seuraavana aamuna jo kello 8 eli kiekonkäyttövelvoitteen alkaessa.

Helsingin, Espoon, Vantaan, Jyväskylän, Turun ja Tampereen tulkintojen selvittyä näiltä paikkakunnilta kysyttiin toimintatapaa myös kolmanteen esimerkkiin:

Jos auto pysäköidään siten, että kiekkoon tulee saapumisajaksi kello 13, onko auto noudettava pois seuraavana päivänä kello 8 vai kello 12 mennessä?

Jyväskylässä katsotaan, että neljän tunnin pysäköintiaika on käytetty edellisenä päivänä eli auto pitää siirtää aamukahdeksaan mennessä. Helsingissä, Espoossa, Vantaalla, Turussa ja Tampereella pysäköintiä saa jatkaa vielä seuraavana päivänä kello 12:een saakka eli neljän tunnin aika alkaa aamulla alusta.

– Autoilijan oikeusturvan kannalta tällainen tulkinnanvaraisuus on kestämätöntä. Ei voi olla niin, että se mikä on sallittua Jyväskylässä, tuo pysäköintivirhemaksun Oulussa, Autoliiton koulutuspäällikkö Teppo Vesalainen toteaa tiedotteessa.

Liikenne- ja viestintäministeriö on pyytänyt lausuntoja uuden tieliikennelain korjauspakettiin 16. tammikuuta mennessä. Lausuntokierroksella olevassa hallituksen esityksessä pysäköintiin liittyvää ongelmaa ei olla korjaamassa. Siihen olisi kuitenkin samalla oivallinen tilaisuus, viestittää Autoliitto.